„Hajdú-Bihar Megye Önkormányzatának Emlékérme", adományozható azoknak, akik a tudományos, kulturális, sportéletben, valamint a megye nemzetközi kapcsolatainak építésében, vagy más területeken kimagasló eredményeket érnek el, vagy tevékenységükkel, eredményeikkel méltóvá váltak az elismerésre.

**A Hajdú-Bihar Megyei Önkormányzat közgyűlésének elnöke Emlékérmet adományoz Dr. Békési László részére.**

Dr. Békési László 1942. november 1-jén született Egyeken. Középiskoláit Tiszafüreden, az orvosi egyetemet Debrecenben végezte. Nős, felesége nyugalmazott középiskolai tanár, Alizetics oktató, 3 felnőtt gyermek édesapja. Gyógyító tevékenységét 1967. szeptemberében kezdte Berekböszörményben. 1973-l976 között a debreceni klinika alkalmazott orvosa, ezen időszak alatt belgyógyász szakorvosi képesítését szerezte meg, a hozzá tartozó szakmai gyakorlatát a klinika állományában teljesítette. 1976. december 8-tól Biharkeresztes területén, Biharkeresztes 1. számú orvosi körzetének és Ártánd községnek a családorvosa.

Mindig fontosnak tartotta a korszerű betegellátás biztosítását, rendelője fejlesztésére folyamatosan gondot fordít. Feladatait mindenkor a szakma szabályainak megfelelően, a korszerű diagnosztikai, terápiás eljárásokat felhasználva végzi. Hivatástudata, lelkesedése, a prevencióban végzett tevékenysége kiemelkedő. Háziorvosi tevékenysége során mindig a legnagyobb empátiával fordul betegei felé, akiket, időt és energiát nem kímélve gyógyít, gondoz, tanácsokkal segít. A betegek érdekeit szem előtt tartva szervezte meg a helyben történő vérvétel lehetőségét és laboratóriumba történő szállítását.

A rábízott betegek állapotának változását folyamatosan figyelemmel kíséri. Nagy gondot fordít a beteg ember otthoni környezetére is. A gyógyulás, állapotjavulás érdekében felvilágosító beszélgetéseket kezdeményez a hozzátartozókkal. A betegek bizalommal fordulnak hozzá.

Szakmai képzettségét orvostársai és az egészségügyi felügyelet is elismeri, és tiszteletben tartja. A Debreceni Egyetem Népegészségügyi Karának Családorvosi Tanszékén évek óta háziorvosi mentori feladatokat lát el. A város egészségügyének szervezése kapcsán az önkormányzat támaszkodik a szakmai tanácsaira, és közéleti aktivitására. Támogató szerepe jelentős volt az egészségügy fejlesztése területén a mentőállomás, s az ügyelet megszervezésekor.

Szívügyének tekinti a környezet védelmét. Nagyon sokat tett annak érdekében, hogy megépüljön a várost elkerülő út. Az egészséges ivóvíz biztosítása érdekében figyelemmel kíséri az ivóvíz minőségét. A vezetékes vízellátás mellett szorgalmazta és segítette egy ártézi kút fúratását. Dr. Békési László 50 éves orvosi pályája során a lakosság legnagyobb megelégedésére végzi mindennapi feladatait. Embersége, szakmai munkája példamutató minden alapellátásban dolgozó orvos számára. Mind szakmai mind közéleti tevékenységét (2 ciklusban volt önkormányzati képviselő) a felkészültség, a problémák alapos megismerése és a lehető legkedvezőbb megoldásra való törekvés jellemzi.